b'\n_START_ARTICLE_\nJeanne Villepreux-Power\n_START_SECTION_\nVida\n_START_PARAGRAPH_\nFou la gran de quatre fills de Pierre Villepreux i Jeanne Nicot. Va marxar a Par\xc3\xads, a peu, als 18 anys i all\xc3\xa0 treball\xc3\xa0 de costurera; aix\xc3\xad, es va fer famosa pel vestit de n\xc3\xbavia de la princesa Carolina de N\xc3\xa0pols i Sic\xc3\xadlia (1798-1870) quan es cas\xc3\xa0 amb Charles Ferdinand d\'Artois (1778-1820), duc de Berry. Va con\xc3\xa8ixer un comerciant irland\xc3\xa8s, James Power, amb qui es va casar el 1818 a Messina. La parella es va establir a Sic\xc3\xadlia, on Jeanne Villepreux-Power es va dedicar completament a l\'estudi de la hist\xc3\xb2ria natural de l\'illa. Amb el nom de Jeannette Power va publicar Itinerario della Sicilia riguardante tutt\'i rami di storia naturale e parecchi di antichit\xc3\xa0 che essa contiene (Messina, 1839) i Guida per la Sicilia (N\xc3\xa0pols, 1842), una completa guia d\'aspectes de la natura i tamb\xc3\xa9 culturals de l\'illa._NEWLINE_S\'interess\xc3\xa0 per les conquilles actuals o f\xc3\xb2ssils, especialment per l\'Argonauta argo. Fou ella qui va resoldre la q\xc3\xbcesti\xc3\xb3 cient\xc3\xadfica oberta en aquell temps: l\'argonauta segrega la seva closca o n\'aprofita d\'altres com un cranc ermit\xc3\xa0? Per estudiar-los va construir les g\xc3\xa0bies "de Power", que s\xc3\xb3n les precursores dels aquaris. En va fer de vidre (antecedents dels aquaris actuals) i unes g\xc3\xa0bies submergibles que permetien de fer viure els animals al mar i extreure\'ls per observar-los. Amb aquestes observacions, va demostrar que l\'Argonauta no \xc3\xa9s un par\xc3\xa0sit, sin\xc3\xb3 que segrega la seva closca. Tamb\xc3\xa9 determin\xc3\xa0 el mode de reproducci\xc3\xb3 de l\'esp\xc3\xa8cie que t\xc3\xa9 un gran dimorfisme sexual. Va publicar Observations et exp\xc3\xa9riences physiques sur plusieurs animaux marins et terrestres. Tamb\xc3\xa9 va proposar un antecedent de la piscicultura per criar alevins i repoblar els rius d\'on els peixos haguessin desaparegut._NEWLINE_Fou la primera dona membre de l\'Acad\xc3\xa8mia de Ci\xc3\xa8ncies de Cat\xc3\xa0nia. Ella tamb\xc3\xa9 fou corresponsal de la Societat Zool\xc3\xb2gica de Londres i altres setze societats cient\xc3\xadfiques._NEWLINE_Les seves col\xc2\xb7leccions, la seva hist\xc3\xb2ria natural i els seus manuscrits es van perdre al mar quan el vaixell que portava la parella Power a Londres s\'enfons\xc3\xa0 el 1838. Es va traslladar a Par\xc3\xads el 1843. El 1870 fug\xc3\xad de Par\xc3\xads un altre cop al seu poble nadiu, on mor\xc3\xad.'